**1ο Γυμνάσιο Περιστερίου Σχ. έτος 2014-15**

**ΣΧΟΛΙΚΟΣ ΕΚΦΟΒΙΣΜΟΣ**

Η ακόλουθη έρευνα πραγματοποιήθηκε στο πλαίσιο του μαθήματος της **Κοινωνικής και Πολιτικής Αγωγής** σε δείγμα 60 μαθητών της Γ΄τάξης με στόχο να διερευνηθούν οι σχέσεις μεταξύ των μαθητών/τριών στο πλαίσιο του σχολείου και ειδικότερα το **κοινωνικό φαινόμενο του σχολικού εκφοβισμού**.

1. Θεωρείς τις σχέσεις σου καλές με τους συμμαθητές σου;

Πολύ :**15%** Αρκετά :**73%** Λίγο:**8%** Πολύ λίγο:**1-2%** Καθόλου :**1-2%**

Η πλειοψηφία των μαθητών/τριών (73%), φαίνεται ότι έχει αρκετά καλές σχέσεις με τους συμμαθητές.

2. Να κυκλώσεις ποια από τα παρακάτω θεωρείς ότι είναι περιστατικά βίας ή εκφοβισμού

α) προσβλητικές εκφράσεις και βρισιές: **85%**

β) απειλές: **92%**

γ) ειρωνεία: **50%**

δ) σωματική βία: **95%**

ε) απόρριψη από άλλους: **45%**

στ) καταστροφή προσωπικών αντικειμένων: **63%**

ζ) βανδαλισμοί: **47%**

η) κλοπή: **38%**

Από τις παραπάνω απαντήσεις φαίνεται ότι ως περιστατικά εκφοβισμού θεωρούνται κυρίως η σωματική βία (95%), οι απειλές (92%), οι προσβλητικές εκφράσεις και βρισιές (85%), η καταστροφή προσωπικών αντικειμένων (63%), γεγονός που δείχνει ότι η πλειοψηφία θεωρεί τη σωματική βία ως άμεση έκφραση εκφοβισμού. Όμως και οι απειλές για επικείμενη βία , ποσοστό 92%, θεωρείται εξίσου σημαντική , αφού ενδεχόμενα επηρεάζει τους μαθητές/τριες ψυχολογικά.

3. Στο σχολείο κάνεις παρέα με:

λίγους φίλους: **53%**

πολλούς και δημοφιλείς: **40%**

μόνος/η σου: **1-2%**

με τον/την κολλητό/ή σου: **10%**

Η πλειοψηφία των μαθητών/τριών (53%), φαίνεται να κάνει παρέα με λίγους φίλους στο σχολείο, επενδύοντας ίσως σε κάποιους με τους οποίους έχουν περισσότερα κοινά, όμως και ένα σημαντικό ποσοστό (40%), κάνει παρέα με πολλούς και μάλιστα επιλέγει τους πιο δημοφιλείς , είτε γιατί αυτοί τους εντυπωσιάζουν είτε γιατί ίσως νιώθουν και εκείνοι παρόμοια δημοφιλείς δίπλα τους.

4. Κατά τις σχολικές ώρες:

με κοροϊδεύουν για τα εξωτερικά μου χαρακτηριστικά: **12%**

με έχουν κοροϊδέψει έστω και μία φορά: **52%**

με λένε συχνά "φυτό" ή "σπασίκλα": **3%**

Οι περισσότεροι μαθητές/τριες (52%) έχουν υποστεί κοροϊδίες έστω και μία φορά, στοιχείο που δείχνει, ότι άλλοτε εσκεμμένα και άλλοτε χωρίς να το πολυσκεφτούν επιδίδονται σε κοροϊδίες σε βάρος των συμμαθητών/τριων τους. Εξάλλου ένα σημαντικό ποσοστό (12%) , δέχεται κοροϊδίες για τα εξωτερικά του χαρακτηριστικά, στοιχείο που οδηγεί σε μείωση της αυτοεκτίμησης.

5. Οι φίλοι σου χρησιμοποιούν εναντίον σου υβριστικές λέξεις που σε ενοχλούν;

Ναι:**2**  Όχι:**42%** Μερικές φορές:**35%** Σπάνια:**32%**

Αν και η πλειοψηφία των μαθητών/τριων (42%), δεν χρησιμοποιεί υβριστικές λέξεις, το 35% μερικές φορές το κάνει, αδιαφορώντας ίσως για την ενόχληση που προκαλούν στους φίλους τους, άλλοτε από απερισκεψία και άλλοτε εσκεμμένα.

6. Επηρεάζεσαι από την κακή συμπεριφορά των συμμαθητών σου;

Ναι: **3%**

Όχι: **57%**

Ίσως: **40%**

Το 57% των μαθητών/τριων δείχνει ότι δεν επηρεάζεται από την κακή συμπεριφορά των συμμαθητών, ίσως γιατί θεωρούν ότι δε γίνεται σκόπιμα, ωστόσο ένα 40% φαίνεται ότι επηρεάζεται ψυχολογικά , χωρίς να το εκφράζει πάντα, όπως φανερώνεται και στο παρακάτω ερώτημα.

7. Έχεις μιλήσει στους γονείς σου ή στους καθηγητές σου σχετικά με αυτό το θέμα;

Ναι: **38%**

Όχι: **52%**

Φοβάμαι να τους πω τι νιώθω**: 2%**

Το 52% των μαθητών/τριων δεν αναφέρει τα περιστατικά βίας στους γονείς τους και στους καθηγητές, περισσότερο μάλλον γιατί δεν το θεωρούν σημαντικό, παρά γιατί φοβούνται, αφού μόνο το 2% δηλώνει κάτι τέτοιο.

8. Αν έχεις ασκήσει βία, οι λόγοι ήταν:

α) γιατί μου αρέσει να νιώθω δυνατός: **5%**

β) γιατί θέλω οι συμμαθητές μου να απευθύνονται πάντα σε εμένα όταν έχουν πρόβλημα με κάποιον συμμαθητή τους: **17%**

γ) γιατί επιθυμώ την αναγνώρισή μου από τους συμμαθητές μου: **2%**

δ) γιατί με παροτρύνουν οι συμμαθητές μου: **15%**

Στο παραπάνω ερώτημα το 17% των μαθητών/τριων επιδίδεται σε πράξεις βίας , γιατί με αυτό τον τρόπο θεωρεί ότι οι συμμαθητές του θα τον υπολογίζουν, έστω και από φόβο, ενώ ένα άλλο ποσοστό (15%), ασκεί βία παρασυρόμενοι από κάποιους άλλους βίαιους συμμαθητές.

9. Αισθάνεσαι ασφάλεια στο σχολείο κατά τη διάρκεια των διαλειμμάτων;

Πολύ :**47%** Αρκετά:**32%** Λίγο:**15%** Πολύ λίγο:**2%** Καθόλου:**5%**

Οι απαντήσεις στο προηγούμενο ερώτημα φανερώνουν ότι η πλειοψηφία (47% +32%) των μαθητών/τριών εξακολουθούν να αισθάνονται ασφαλείς στη διάρκεια των διαλειμμάτων, παρά την ύπαρξη βίαιων περιστατικών στο σχολείο γενικότερα, γεγονός που ίσως οφείλεται και στην παρουσία των εφημερευόντων καθηγητών.

10. Ποιες ενέργειες κατά τη γνώμη σου θα πρέπει να γίνουν για να αισθάνεσαι ασφάλεια στο σχολικό χώρο;

α. Ο Διευθυντής και οι καθηγητές να ενδιαφέρονται περισσότερο για τους μαθητές και να είναι αυστηροί σε περιστατικά βίας: **47%**

β. Οι κανονισμοί του σχολείου να εφαρμόζονται και να τηρούνται: **25%**

γ. Οι μαθητές να μάθουν / εκπαιδευτούν στο να επιλύουν με ειρηνικά μέσα τις διαφορές τους: **27%**

δ. Να ορισθεί κάποιος ως υπεύθυνος στη διαχείριση των περιστατικών βίας με ηρεμία και σοβαρότητα: **15%**

ε. Να υπάρχει ψυχολόγος στο σχολείο, ο οποίος θα διαχειρίζεται τα περιστατικά βίας: **57%**

Η πλειοψηφία (57%) των μαθητών/τριών, φαίνεται ότι επιζητεί την παρουσία ψυχολόγου στο σχολείο θεωρώντας ότι ένας ειδικός θα μπορούσε να διαχειριστεί περιστατικά εκφοβισμού, δεδομένου ότι τα αίτια του φαινομένου είναι ψυχολογικά και κοινωνικά, όμως το 47% των μαθητών/τριών θα ήθελαν, ο Δ/ντής και οι καθηγητές να ασχολούνται περισσότερο με κρούσματα βίας και να είναι αυστηροί με τους θύτες.

11. Τι αισθάνεσαι για τους συμμαθητές σου που εμπλέκονται σε περιστατικά βίας ή εκφοβισμού;

α) φόβο: **27%**

β) αγωνία: **25%**

γ) θυμό: **70%**

δ) στενοχώρια: **62%**

ε) αδιαφορία: **8%**

στ) άλλο:...**8%**

Οι περισσότεροι μαθητές/τριες (70%), νιώθουν θυμό για τους συμμαθητές τους που εμπλέκονται σε περιστατικά βίας, αλλά και το 62% νιώθουν στενοχώρια, που ίσως δεν μπορούν πάντα να εκφράσουν, άλλοτε από φόβο και άλλοτε από ντροπή, δεδομένου ότι σε περιστατικά βίας τα αρνητικά συναισθήματα βαρύνουν περισσότερο τα θύματα παρά τους θύτες.

12. Θεωρείς ότι η συνεργασία των 15μελών και των 5μελών συμβουλίων με τη Διεύθυνση του σχολείου βοηθάει στην πρόληψη περιστατικών βίας;

Πολύ: **5%** Αρκετά: **18%** Λίγο: **25%** Πολύ λίγο:**15%** Καθόλου:**37%**

Οι απαντήσεις στο τελευταίο ερώτημα φανερώνουν ότι ο θεσμός των μαθητικών κοινοτήτων έχει ατονήσει αρκετά ή ασχολείται με άλλα θέματα, αφού το 37% των μαθητών/τριών θεωρεί ότι η συνεργασία με τη Δ/νση του σχολείου δε βοηθάει καθόλου στην πρόληψη περιστατικών βίας, ενώ το 43% αντίθετα, πιστεύει ότι μπορεί να συμβάλλει από πολύ έως λίγο.

Τα παραπάνω ενισχύουν την άποψη ότι ο θεσμός των μαθητικών κοινοτήτων χρειάζεται βελτίωση ως προς τη λειτουργία του, αφενός με την ενεργό συμμετοχή περισσότερων μαθητών που ενδιαφέρονται για τη λειτουργία του σχολείου και αφετέρου με τη στενότερή τους συνεργασία με τη Δ/νση του σχολείου και τους καθηγητές.

Ηλεκτρονική επιμέλεια: **Πολυχρονοπούλου Φωτεινή, μαθήτρια Γ2**

Στατιστική επεξεργασία: **Πάντου Αναστασία- Ντερβισμπεχάϊ, μαθήτριες Γ2**

Γραφικά: **Τζήκα Χαρά, μαθήτρια Γ2**

Σχεδιασμός έρευνας και σχολιασμός των ευρημάτων:

**Γεωργούλα Χρυσούλα: Κοινωνιολόγος**